ชี้ช่องค้าขายกับจีนด้วยหยวน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — เอชเอสบีซี กระตุ้นเถ้าแก่ไทยใช้เงินหยวนค้าขายกับจีนโดยไม่ต้องแปลง คุยลดต้นทุนทางการเงินได้ 57%
นายแม็กนัส มอนแทน ผู้อำนวยการ บริหารและประธานเจ้าหน้าที่ปฏิบัติ ฝ่ายพาณิชย์ธนกิจ ธนาคารเอชเอสบีซี ประเทศจีน เปิดเผยว่า ผู้ประกอบการที่ทำธุรกิจกับประเทศจีนควรหันมาใช้เงินสกุลหยวนในการค้าขายโดยตรง แทนที่จะแลกเปลี่ยนเป็นเงินเหรียญสหรัฐแล้วแลกเป็นเงินหยวน เพราะจะช่วยประหยัดต้นทุนลงได้ 57% เนื่องจากไม่ต้องแลกเงินกลับไปกลับมา ช่วยลดความซับซ้อนของขั้นตอนได้ 
นายแม็กนัส กล่าวว่า ปัจจุบันยังมีลูกค้าจำนวนไม่มากนักที่ใช้บริการดังกล่าว สาเหตุหนึ่งเพราะทางการจีนเพิ่งประกาศใช้มาตรการนี้ อีกทั้งปัญหาด้านการสื่อสารและกฎระเบียบต่างๆ ในจีนเป็นเรื่องที่เข้าใจยาก ประกอบกับต้องปรับเปลี่ยนระบบที่รองรับกับการค้าโดยใช้เงินหยวนโดยตรง แต่ตอนนี้ทุกอย่างเปิดกว้าง จึงอยากให้ผู้ประกอบการหันมาใช้บริการประเภทนี้ 
ปัจจุบันประเทศจีนถือเป็นตลาดการส่งออกที่ใหญ่ที่สุดของไทย ประกอบกับเศรษฐกิจจีนมีการเติบโตอย่างรวดเร็วโดยคาดว่าในปี 2554 เศรษฐกิจจีนจะขยายตัวถึง 8.9% และการค้าขายกับไทยจะสามารถขยายตัวได้อีกราว 70% โดยตลาดสินค้าประเภทอาหารจะเป็นตลาดที่นักธุรกิจไทยมีโอกาสมากที่สุด นอกจากนี้ยังเชื่อว่าภายในปีหน้า 1 ใน 3 ของการค้าที่ทำกับจีนจะหันมาทำธุรกรรมด้วยเงินสกุลหยวนมากขึ้น ซึ่งจะส่งผลให้เงินหยวนก้าวขึ้นมาเป็นสกุลเงินสำคัญ 1 ใน 3 ของโลก 
แหล่งข่าวจากธนาคารสแตนดาร์ดชาร์เตอร์ด (ไทย) เปิดเผยว่า ขณะนี้ธุรกรรมเงินหยวนเพิ่มปริมาณขึ้นอย่างต่อเนื่อง จนมีสัดส่วนประมาณ 50% ของธุรกรรมทั้งหมดที่ส่งออกไปจีน เพราะลูกค้าไม่ต้องเผชิญความเสี่ยง ขณะเดียวกันทางการจีนพยายามพัฒนาเงินหยวนให้เป็นที่ยอมรับ จึงกระตุ้นผู้ส่งออกและนำเข้าของจีนให้ค้าขายเป็นเงินหยวนโดยตรง